# Vigogo Madrid mambo freshi kwa Alphonso

## Muktasari:

**Alphonso amekuwa akiwindwa na timu mbalimbali barani Ulaya ambazo zimepanga kumsajili mwisho wa msimu huu ambapo mkataba wake utakuwa unamalizika.**

REAL Madrid ina matumaini makubwa kwamba beki wa Bayern Munich na Canada, Alphonso Davies, 24, atajiunga nao katika dirisha lijalo la majira ya kiangazi licha ya wakala wake kudai kwamba anaweza kusaini mkataba wa kuendelea kusalia Bayern.

Alphonso amekuwa akiwindwa na timu mbalimbali barani Ulaya ambazo zimepanga kumsajili mwisho wa msimu huu ambapo mkataba wake utakuwa unamalizika.

Awali Madrid ilidaiwa kuwa ilihitaji kumsajili staa huyu katika dirisha la majira ya baridi mwakani lakini imesitisha hilo baada ya kuona Bayern haina mpango wa kumwachia, hivyo wanataka kuendelea kusubiri hadi pale atakapokuwa huru.

Beki huyu wa kimataifa wa Canada, tangu kuanza kwa msimu huu amecheza mechi 15 za michuano yote na kutoa asisti tatu.

**ANGEL GOMES**

MANCHESTER United inaweza kumsajili kiungo wa Lille, Angel Gomes, 24, kwa usajili huru katika dirisha lijalo la majira ya kiangazi ambapo mkataba wake utakuwa umemalizika.

Gomea ni miongoni mwa wachezaji tegemeo katika kikosi cha kwanza cha Lille na tangu kuanza kwa msimu huu amecheza mechi 15 za michuano yote na kufunga bao moja.

**ADEMOLA LOOKMAN**

MANCHESTER United ipo tayari kushindana na Real Madrid ili kuipata saini ya winga wa Atalanta na Nigeria, Ademola Lookman, 27, katika dirisha lijalo la majira ya kiangazi.

Timu nyingi zilivutiwa na Lookman baada ya kiwango bora alichoonyesha katika michuano ya Europa League msimh uliopita ambapo katika fainali alifunga hat-trick.

**RANDAL KOLO MUANI**

WEST Ham na Newcastle zinapiga mahesabu ya kumsajili mshambuliaji wa PSG na Ufaransa, Randal Kolo Muani, ambaye anaweza kutolewa kwa mkopo wa muda mfupi ifikapo Januari mwakani.

Kolo Muani mwenye umri wa miaka 25, huduma yake pia inahitajika na Man United.

PSG ipo tayari kumwachia kwa sababu hayupo katika mipango yao kwa msimu huu.

**MARC GUEHI**

MPANGO wa Newcastle kutaka kusajili staa wa Crystal Palace na England, Marc Guehi, 24, katika dirisha dogo lijalo unaonekana kufa baada ya beki wao Sven Botman kurejea kutoka majeruhi.

Guehi ambaye alifanya vizuri sana akiwa na timu ya taifa ya England katika michuano iliyopita ya Euro, mkataba wake na Palace unatarajiwa kumalizika mwaka 2026.

**LEANDRO TROSSARD**

ARSENAL ipo katika mazungumzo na winga wao raia wa Ubelgiji, Leandro Trossard, 29, kwa ajili ya kumsainisha mkataba mpya unaoweza kumweka katika viunga hivyo hadi atakapofikisha umri wa miaka33.

Mkataba wake wa sasa unatarajiwa kumalizika mwaka 2026. Msimu huu amecheza mechi 15 za michuano yote na kufunga mabao mawili.

**BEN CHILWELL **

JUVENTUS ipo katika mpango wa kumsajili beki wa Chelsea na England, Ben Chilwell kwa mkopo wa muda mfupi ifikapo Januari mwakani.

Chilwell ni miongoni mwa mastaa ambao kocha wa Chelsea Enzo Maresca aliweka wazi kuwa hana mpango wa kuwatumia tangu kuanza kwa msimu huu. Mkataba wake na Chelsea unatarajiwa kumalizika mwaka 2027.

**CHRISTIAN PULISIC**

MANCHESTER United inatarajiwa kuanza mazungumzo na AC Milan ili kuipata saini ya winga wa timu hiyo na Marekani, Christian Pulisic, 26, ambaye ameonyesha kiwango bora tangu kuanza kwa msimu huu.

Huduma ya Pulisic ambaye mkataba wake na wababe hao wa Italia unamaliziak mwaka 2027, pia inahitajika na Liverpool na West Ham. Tangu kuanza kwa msimu huu amecheza mechi 15 za michuano yote na kufunga mabao saba.